Wildbewaarder-kamp: ‘Marteldood’-saak uitgestelRaymond Buys Foto: news.grouperly.com Die saak teen Alex de Koker, eienaar van ŉ weermag-tipe kamp waar ŉ 15-jarige seun gesterf het, is in die streekshof in Vereeniging uitgestel. “Die saak sal op 1 Desember hervat,” het Nathi Mncube, woordvoerder vir die Nasionale Vervolgingsgesag Donderdag gesê. Die verdediging hou tans sy saak aan die hof voor. De Koker en sy medebeskuldigde Michael Erasmus staan tereg op aanklag van moord, kindermishandeling en aanranding met die doel om ernstige liggaamlike skade aan te rig. Raymond Buys (15) is in 2011 by die Echo Wild Game Rangers-kamp oorlede. Die hof het op 30 Julie gehoor dat Buys aangesê is om aan te hou met werk, ongeag dat hy van ŉ “seer lyf” en “geswelde hande” gekla het. De Koker het aan die seun gesê sy lyf is seer omdat hy te maer is en nie sterk genoeg is nie. Hy het gesê hy moes die tiener dwing om te eet. Volgens De Koker het Buys homself doelbewus beseer om nie hoef werk te doen by die kamp nie. Staatsaanklaer Kobus Jacobs het De Koker uitgevra oor opnames wat hy gemaak het van gesprekke met Buys. Jacobs het transkripsies van die opnames voorgehou. “Jy het merke op jou lyf weens jou eie onnoselheid,” het De Koker aan Buys gesê. Hy het egter gesê hy het nooit gesien dat Buys homself slaan nie. Jacobs sê De Koker het die seun aangerand wanneer hy nie gedoen het wat hy aangesê is om te doen nie. “As dinge skeefgeloop het, het jy geweld gebruik,” het Jacobs aan De Koker gesê. Volgens Jacobs het die nadoodse ondersoek getoon dat vyf van Buys se ribbes twee tot drie weke voor sy dood gebreek is. Buys het in April 2011 in ŉ hospitaal aan sy beserings beswyk nadat hy die omstrede opleidingskamp vir wildbewaarders bygewoon het. Hy het onder meer skedelfrakture opgedoen tydens die 10 week lange wildbewaringskursus, waartydens hy glo verbied was om met sy gesin kontak te maak. Gerhard Oosthuizen (19) het in April 2013 in die hof getuig dat hy gedurende die kamp saam met Buys ŉ tent gedeel het. Hy het gesê Buys is in die aande met kettings aan sy bed vasgebind en mag nie badkamer toe gegaan het nie. Buys moes glo ook langs sy bed ontlas en is in ŉ stadium forseer om sy eie ontlasting te eet. Oosthuizen het getuig hy het gesien hoe De Koker en Erasmus vir Buys met ŉ skokstok martel. Lees ook: Hof hoor van tiener se marteldood by ‘opleidingskamp’ 15-jarige sterf ná omstrede ‘verregse’ wildbewaringskursus